Om ti dager forlenges Bybanen fra Lagunen til Birkelandsskiftet.

Torsdag morgen ble den første av de 42 meter lange vognene satt i trafikk.

Henrik Hope Hoel var den første passasjeren som kom på den nye vognen på bybanestoppet på Lagunen.

– Jeg la merke til at vognen var lengre, og det tror jeg vil bli bra for passasjerene. Jeg ser frem til at det blir romsligere på bybanen i rushtiden, sier han, og legger til:

– Og selvfølgelig på 17. mai. Da er det ganske fullt.

Han har registrert at de nye vognene har fått såkalte «rumpehvilere» i stedet for klappseter, og tror dette vil være lurt.

– Da får man plass til mer bagasje, sier han.

Henrik Hope Hoel ble den første passasjeren i den nye kjempevognen. Foto: Linda Hilland

Les også: Nå settes Bybanens kjempevogner i trafikk

Vognen skal kjøre daglig i trafikk fra Lagunen til Byparken frem til åpningen 15. august.

Da settes flere av de lange vognene i trafikk, men de fleste vognene vil fremdeles være i dagens størrelse.

I stedet for klappseter er det satt inn «rumpehvilere» for å få plass til flere passasjerer og bagasje. Foto: Linda Hilland

– Passasjerene kommer til å merke forskjell. Det vil blant annet bli mer plass inne i de store vognene og en ekstra dobbeltdør til å gå inn og ut av, forklarer driftssjef John Hansen i Keolis til BA.

Målet er å ha åtte lange vogner klare til åpningen 15. august. Disse vognene er kjøpt fra Tyskland, men planen er å bygge opp dagens vogner slik at disse også blir 42 meter.

De nye vognene har plass til 68 flere passasjer, veier 50 tonn og er ti meter lengre enn de «gamle» vognene. De koster i overkant av 31 millioner kroner.

– Vi har forsterket holdestroppene, og fått på plass flere av dem nærmeste dørene, sier prosjektleder Jimmy Schmincke i Bybanen AS. Foto: Linda Hilland